રાજકોટ તા. ૧૬: શહેરના કોઠારીયા રોડ પર રણુજા મંદિર પાછળ શ્‍યામ પાર્ક-૪માં રહેતાં અને વૈશાલીનગરમાં એચ. એન. શુક્‍લા કોલેજમાં ટીવાયબીકોમમાં ત્રીજા વર્ષમાં ભણતાં વિશાલ અશ્વિનભાઇ માયાણી (ઉ.૨૦) નામના કોળી યુવાનનું થોરાળાના સાહિલ સાગઠીયાએ મામા, મિત્રો સાથે મળી કારમાં અપહરણ કરી જતાં પરિવારજનોમાં દોડધામ મચી ગઇ હતી. અપહરણકારોએ ચાર-પાંચ કલાક સુધી વિશાલને ફેરવી ચાલુ કારે તેમજ રોડ પર ઉતારી કમર પટ્ટા, પ્‍લાસ્‍ટીકના પાઇપ અને કડાથી બેફામ માર માર્યો હતો. એ પહેલા વિશાલને ઉઠાવ્‍યો ત્‍યારે તેના પિતા અશ્વિનભાઇ ગોરધનભાઇ માયાણી (ઉ.૪૨) વચ્‍ચે પડતાં તેની પણ ધોલધપાટ થઇ હતી. આજીડેમ પોલીસે મોબાઇલ ટ્રેસ કરી માળીયા મિંયાણા પાસે અપહરણકારોની કાર શોધી કાઢી હતી અને વિશાલને મુક્‍ત કરાવ્‍યો હતો. હોસ્‍પિટલના બિછાનેથી આ યુવાને જણાવ્‍યું હતું કે સાહિલ સાગઠીયાની બહેન ગુમ થઇ છે, તેની સાથે પોતાને પ્રેમસંબંધ હોવાની શંકાએ પોતાને ઉઠાવી જવાયો હતો. જો પોલીસ મોબાઇલ ટ્રેસ કરી શકી ન હોત તો પોતાને પતાવી દેવામાં આવ્‍યો હોત.